Jurij Wuješ

Jurij Wuješ (pseudonym Mandawski;  Georg Wujesch; * 15. januara 1905 w Njebjelčicach, † 22. decembra 1968 w Budyšinje) bě serbski wučer, basnik, redaktor a dźiwadźelnik.

Wón narodźi so jako syn žiwnosćerja a młynka w Njebjelčicach a wopytowaše wot 1919 do 1926 Katolski wučerski seminar w Budyšinje. Wot 1926 do 1929 běše z wučerjom w Chrósćicach a wot 1929 do 1940 w ródnych Njebjelčicach. Mjez 1940 a 1945 słužeše jako němski wojak w Druhej swětowej wójnje. Po załoženju Serbskeho gymnazija w Čěskej Lipje skutkowaše tam a pozdźišo hač do lěta 1949 we Warnoćicach.

Wot 1949 do 1954 běše Wuješ šefredaktor Noweje doby a wot 1954 do 1958 šeflektor Ludoweho nakładnistwa Domowina. W lěće 1958 přiwobroći so dźiwadłu a skutkowaše hač do lěta 1963 jako intendant tehdy hišće samostatneho Serbskeho ludoweho dźiwadła kaž tež po jeho zjednoćenju z měšćanskim dźiwadłom hač do swojeje smjerće jako naměstnik intendanta a šefdramaturg w Němsko-Serbskim ludowym dźiwadle.

mini|upright|Narowny kamjeń Jurja Wuješa na Budyskim Mikławšku
W młodych lětach bě Jurij Wuješ angažowany w studentskim a sokołskim hibanju. 1948 zastupi do Komunistiskeje strony Čěskosłowakskeje a bě čłon Centralneho akciskeho wuběrka Serbow w ČSR. W samsnym lěće wusyłachu so jeho basnje prěni raz w serbskej połhodźince Praskeho rozhłosa, dalše so ćišćachu w Našim puću, časopisu serbskich šulerjow a wučerjow w Čěskosłowakskej. 1958 wuńdźe zběrka basnjow Hdyž rěči wutroba. Jako powědančkar wozjewi Wuješ awtobiografiske skicy a wěnowaše so tež politiskim a towaršnostnym změnam na serbskej wsy z jasneje politiskeje perspektiwy. W samsnym zmysle přełoži 1954 awtobiografisku knihu sakskeho politikarja Otto Buchwitz pod titulom 50 lět funkcionar němskeho dźěłaćerskeho hibanja.

Za serbske jewišćo přełožowaše twórby ze swětoweje dramatiki a skutkowaše zdobom sam jako hrajer.

W lěće 1966 spožči so jemu Myto Ćišinskeho. Wuješowy row nadeńdźe so na Budyskim Mikławšku.

 Literatura 
 Serbska poezija – Jurij Wuješ. Budyšin 1980
 Kito Lorenc: Woheń postupa. Epilog basnika Jurja Wuješa. W Nd dnja 8. februara 1969 (lětnik 23, čo. 33).
 Jurij Młynk: Muzy dyrbjachu čakać. W Protyce 1970, str. 61–64

 Žórło 

 Wotkaz 
 Krótkobiografija na webstronach Njebjelčanskeje gmejny

Kategorija:Muž
Kategorija:Rodź. 1905
Kategorija:Zemr. 1968
Kategorija:Serb
Kategorija:Wučer
Kategorija:Awtor
Kategorija:Přełožowar
Kategorija:Dramaturg
Kategorija:Serbska literatura
Kategorija:Literatura (20. lětstotk)
Kategorija:Wosoba (Njebjelčicy)
Kategorija:Wosoba (Budyšin)
Kategorija:Wosoba w Druhej swětowej wójnje
Kategorija:Nošer Myta Ćišinskeho
Kategorija:Wosoba (Serbski Sokoł)